Godātie kolēģi! Sāksim Saeimas 2020. gada 12. novembra ceturto attālināto sēdi. Darba kārtībā ir viens jautājums - likumprojekts “Grozījumi likumā “Par maternitātes un slimības apdrošināšanu””. Likumprojekts ir atzīts par steidzamu. Otrais lasījums. Sociālo un darba lietu komisijas vārdā - deputāte Anda Čakša.
Labdien, cienījamie kolēģi! Tātad Sociālo un darba lietu komisija izskatīja otrajā lasījumā likumprojektu “Grozījumi likumā “Par maternitātes un slimības apdrošināšanu””. Uz otro lasījumu tika saņemti četri priekšlikumi. 1. - Juridiskā biroja priekšlikums. Ierosina, ka... tātad aizstāt pirmajā teikumā vārdus un skaitļus “līdz 2020. gada 31. decembrim” ar vārdiem un skaitļiem “līdz 2020. gada 15. novembrim”, papildināts ar jaunu otro teikumu šādā redakcijā: “Personai, kurai tiek izsniegta darbnespējas lapa sakarā ar saslimšanu ar Covid-19 vai atrašanos karantīnā no 2020. gada 16. novembra līdz 2021. gada 30. jūnijam, slimības pabalstu piešķir un izmaksā no darbnespējas pirmās dienas.” Komisijā atbalstīts.
Deputāti atbalsta.
2. - Sociālo un darba lietu komisijas priekšlikums. Papildina pārejas noteikumus. Un šajā priekšlikumā galvenā būtība ir, ka darbnespējas lapu izsniegšanas un anulēšanas kārtībā ir papildinājums, ka no darbnespējas pirmās dienas līdz darbnespējas trešajai dienai darbnespējas lapu izsniedz... tātad darbnespējas lapu B bez personas personīgas apskates (attālināti) un par šo periodu piešķir slimības pabalstu 80 procentu apmērā no pabalsta saņēmēja vidējās apdrošināšanas algas. Ja persona ir nosūtīta veikt analīzi par saslimšanu ar Covid-19 un analīze ir... Tātad tur tālāk seko divi ceļi - pirmais vai otrais, bet galvenais punkts ir par šo attālināto apskati un darbnespējas lapas izsniegšanu. Komisijā atbalstīts.
Deputāti atbalsta.
3. - Juridiskā biroja priekšlikums. Nosaka: ja analīze... ir negatīvs, bet darbnespēja turpinās, tad izsniegtā darbnespējas lapa B noslēdzama trešajā darbnespējas dienā un atverama darbnespējas lapa A. Slimības nauda izmaksājama tikai šā likuma 36. panta noteiktajā kārtībā. Komisijā atbalstīts.
Deputāti atbalsta.
4. - Sociālo un darba lietu komisijas priekšlikums. Nosaka, ka “Darbnespējas lapu izsniegšanas un anulēšanas kārtībā” minētā darbnespējas lapa A, kā arī... ja tiesības uz darba devēja izmaksājamo slimības naudu radušās līdz 2020. gada 15. novembrim un darbnespēja nepārtraukti turpinās pēc 2020. gada 16. novembra, slimības naudu par pārejošu darbnespēju līdz desmitajai darbnespējas dienai izmaksā darba devējs. Komisijā atbalstīts.
Deputāti atbalsta.
Lūgums atbalstīt likumprojektu otrajā, galīgajā, lasījumā.
Paldies. Lūdzu zvanu! Balsosim par likumprojektu “Grozījumi likumā “Par maternitātes un slimības apdrošināšanu”” otrajā, galīgajā, lasījumā! Lūdzu, balsosim! Par - 80, pret un atturas - nav. Likums pieņemts. Godātie kolēģi! Tātad esam izskatījuši šīs sēdes darba kārtību. Vēl deputātu klātbūtnes reģistrācija . Reģistrācija sekmīgi noslēgusies. Turpināsim darbu pie šā gada 12. novembra sēdes darba kārtības, kura tika izsludināta šā gada 9. novembrī. Pēc... Vinteres kundze, ar 15 minūtēm pietiek? Pēc 15 minūtēm, tas nozīmē pulksten 13.55. Pulksten 13.55 atsāksim darbu. Paldies visiem. Sēdi slēdzu.